यूक्रेन ने कहा- रूस ISIS से भी खतरनाक, इसे UNSC से बाहर करो
Ukraine-Russia Conflict; Ukrainian President Volodymyr Zelensky calls Russia's action a terrorist act,  यूक्रेन के राष्ट्रपति वोलोदिमीर जेलेंस्की ने रूस को इस हरकत के लिए आतंकी संगठन आईएसआईएस से भी बेकार बताया है।
यूक्रेनी सैनिक की गला रेत कर हत्या करने के वीडियो पर रूस और यूक्रेन के बीच फिर से युद्ध अपराध को लेकर विवाद शुरू हो गया है। यूक्रेन ने रूस को इस हरकत के लिए आतंकी संगठन आईएसआईएस से भी बेकार बताया है।
दरअसल, बुधवार से सोशल मीडिया पर एक वीडियो वायरल हो रहा है। इसमें एक रूसी सैनिक यूक्रेनी सैनिक की गला रेत कर हत्या करते हुए दिख रहा है। सैनिक के कत्ल के वीडियो को यूक्रेन के विदेश मंत्री दिमित्रो कुलेबा ने खतरनाक बताया है। उन्होंने अपने सोशल मीडिया हैंडल पर लिखा, "कितना अजीब है कि रूस जो आतंकी संगठन आईएसआईएस से भी बेकार है वो UNSC का अध्यक्ष है।"
रूस के आतंकियों को UN से बाहर करो
दिमित्रो कुलेबा ने दूसरे देशों से अपील करते हुए लिखा कि रूस के आतंकियों को संयुक्त राष्ट्र संघ की सुरक्षा परिषद से बाहर निकाल देना चाहिए। इसे यूक्रेन में किए अपराधों का जिम्मेदार भी ठहराया जाए।
वहीं, यूक्रेन के राष्ट्रपति वोलोदिमीर जेलेंस्की ने भी वायरल वीडियो पर प्रतिक्रिया दी है। उन्होंने एक वीडियो शेयर कर कहा, "रूस की हरकत को दुनिया नजर अंदाज नहीं कर सकती है। ये जानवर कितनी आसानी से मार देते हैं। हम ये सब भूलेंगे नहीं।" जेलेंस्की ने ये भी कहा कि वो रूस को इन गुनाहों के लिए कभी माफ नहीं करेंगे। रूस को इसकी जिम्मेदारी लेनी होगी। इस आतंक की हार जरूरी है।
यूक्रेनी सैनिक की हत्या की जांच की जाएगी 
बुधवार को सोशल मीडिया पर वायरल हुए यूक्रेनी सैनिक के हत्या के वीडियो की वहां की सिक्योरिटी एजेंसी SBU जांच करेगी। एजेंसी ने अपने टेलीग्राम चैनल पर लिखा, वायरल वीडियो में रूसी सैनिक क्रूरता से यूक्रेन के कैदी का सिर काटते दिख रहे हैं। इसकी जांच की जा रही है।
यूरोपियन यूनियन ने भी इस वायरल वीडियो पर प्रतिक्रिया दी है। EU की प्रवक्ता नबिला मसराली ने कहा, हमारे पास इस मामले की ज्यादा जानकारी नहीं है, हालांकि, अगर ये सही साबित होती है तो ये रूस के अमानवीय व्यवहार का एक और नमूना होगा।
रूस पर पहले भी लगे यूक्रेनी सैनिक की बेरहमी से हत्या के आरोप
यूक्रेन ने पिछले महीने भी रूस पर वॉर क्राइम यानी युद्ध अपराध करने का आरोप लगाया था। यूक्रेन ने दावा किया था कि रूसी सैनिकों ने उनके एक निहत्थे युद्धबंदी सैनिक की हत्या की। इसका एक वीडियो भी रिलीज किया गया था।
वीडियो में एक सैनिक सिगरेट पीता दिख रहा था। तभी उस पर ताबड़तोड़ गोलियों चलनी शुरू हो जाती हैं। जिसमें उसकी मौत हो जाती है। उसकी हत्या का वीडियो वायरल होने के बाद यूक्रेन के राष्ट्रपति वोलोदिमीर जेलेंस्की ने प्रतिक्रिया दी थी। जेलेंस्की ने कहा था कि हम अपने सैनिक की मौत का बदला जरूर लेंगे।
वायरल वीडियो में एक सैनिक अपने ट्रेंच में खड़े होकर सिगरेट पी रहा था और कुछ बोल भी रहा था। बीबीसी के मुताबिक वो कह रहा था-यूक्रेन की जीत हो। तभी उस पर ऑटोमेटिक वेपन से गोलियां चलने लगती हैं।
BBC ने यह भी कहा है कि वीडियो में रूसी सैनिक की भी आवाज है। वो कह रहा है- लो मरो। अभी तक न तो मरने वाले यूक्रेनी सैनिक और ना ही उसे मारने वाले रूसी सैनिक की पहचान हो पाई है।